ΓΡΑΠΤΗ ΕΡΩΤΗΣΗ E-1985/96 υποβολή: Hiltrud Breyer (V) προς την Επιτροπή (17 Iουλίου 1996)

Θέμα: ΣΕΒ

1. Έχει πραγματοποιηθεί κάποια ενδελεχής μελέτη όσον αφορά τις ακριβείς αλλαγές των συστημάτων αξιοποίησης ζωικών καταλοίπων από το 1975 έως το 1985, όχι μόνο στο ΗΒ αλλά και στην υπόλοιπη Ευρώπη και τις ΗΠΑ;

Εάν, όπως πιστεύεται, οι αλλαγές των συστημάτων αξιοποίησης ζωικών καταλοίπων επήλθαν σε ολόκληρη την Ευρώπη και αλλού στην ίδια, γενικά, χρονική στιγμή με το ΗΒ, πώς μπορούν να θεωρούνται στο ΗΒ ως αποκλειστικό αίτιο της ΣΕΒ οι μολυσμένες ζωοτροφές;

2. Πραγματοποιήθηκε συντονισμένη μελέτη σε ευρωπαϊκή κλίμακα για τη συχνότητα εμφάνισης της τρομώδους νόσου; Ποιά είναι η συχνότητα εμφάνισης σε κοπάδια και σε κάθε κράτος μέλος; Ποιά είναι η κατανομή των ποικιλιών της τρομώδους νόσου σε ολόκληρη την Ευρώπη;

3. Πραγματοποιήθηκε κάποια ενδελεχής μελέτη της διανομής του κρέατος και οστεάλευρου που παράγεται στο ΗΒ, ιδίως κατά την περίοδο 1975-85, όσον αφορά π.χ. τις πωλήσεις (άμεσα ή ενσωματωμένα σε ολοκληρωμένες ζωοτροφές) προς τη Μέση Ανατολή και τη Βόρειο Αφρική, προκειμένου να θεσπισθεί μία διεθνής συσχέτιση μεταξύ της συχνότητας εμφάνισης της ΣΕΒ και της κατανάλωσης από τις αγελάδες κρέατος και οστεάλευρου;

4. Έχει πραγματοποιηθεί ενδελεχής αξιολόγηση της μεθοδολογίας που υιοθέτησαν οι αρχές του ΗΒ όσον αφορά τις επιδημιολογικές τους μελέτες; Εν τη απουσία τέτοιας μελέτης, πρέπει να δεχόμαστε αναγκαστικά ότι οι επιδημιολογικές μελέτες είναι ορθές, δεδομένου ιδίως ότι πολλοί κτηνοτρόφοι του ΗΒ έχουν υποστηρίξει -όσον αφορά αγελάδες ιδιοκτησίας τους που πάσχουν από τη ΣΕΒ- ότι οι αγελάδες τους ουδέποτε κατανάλωσαν κρέας και οστεάλευρο;

5. Έχει πραγματοποιηθεί χωριστή μελέτη προκειμένου να προσδιορισθεί εάν ισχύει η αρχική υπόθεση ότι η ΣΕΒ προκαλείται από ζωοτροφές που έχουν μολυνθεί με τα μικρόβια της τρομώδους νόσου;

6. Γιατί δε ζήτησε (ή απαίτησε) η Επιτροπή από το Ηνωμένο Βασίλειο την εξασφάλιση ότι θα διεξαχθεί δεόντως δομημένο ερευνητικό πρόγραμμα προς προσδιορισμό των αιτίων της ΣΕΒ, ιδίως όσον αφορά τις βασικές αρχές του Koch για τον αιτιώδη σύνδεσμο, και, εν τη απουσία τέτοιου προγράμματος, είναι σε θέση η Επιτροπή να καθοδηγήσει το ΗΒ επί των θεμάτων αυτών;

Απάντηση του κ. Fischler εξ ονόματος της Επιτροπής (16 Σεπτεμβρίου 1996)

1. Έχει πραγματοποιηθεί αναδρομική μελέτη όσον αφορά τις αλλαγές των συστημάτων αξιοποίησης ζωικών υποπροϊόντων στο Ηνωμένο Βασίλειο, αλλά η Επιτροπη δεν γνωρίζει αν έχει πραγματοποιηθεί παρόμοια μελέτη στην υπόλοιπη Ευρώπη και στις Ηνωμένες Πολιτείες. Σε μία μελέτη υπό μορφή ερωτηματολογίου που πραγματοποιήθηκε το 1990, δεν παρατηρήθηκαν παρόμοιες τάσεις στην Ευρώπη.

Δεν είναι γνωστό, εάν οι ίδιες αλλαγές των συστημάτων αξιοποίησης ζωικών υποπροϊόντων επήλθαν και αλλού, την ίδια χρονική στιγμή. Ακόμα και αν συνέβη κάτι τέτοιο, αυτό δεν αποκλείει το γεγονός ένας παθογόνος μικροοργανισμός να ήταν παρών στο Ηνωμένο Βασίλειο τη συγκεκριμένη στιγμή, αλλά όχι αλλού.

2. Όχι. Η συχνότητα εμφάνισης της τρομώδους νόσου στα κοπάδια και η κατανομή των στελεχών δεν είναι γνωστή. Η τρομώδης νόσος είναι μία ασθένεια που δεν δηλώνεται στην Επιτροπή και επομένως δεν υπάρχουν επίσημα στατιστικά στοιχεία σε κοινοτικό επίπεδο.

3. Όχι. Δεν υπήρχε νομική υποχρέωση να κρατούνται τέτοια στοιχεία και επομένως μία τέτοια μελέτη δεν θα παρείχε αξιόπιστη πληροφόρηση.

4. Οι βρετανοί επιστήμονες παρείχαν πάντοτε λεπτομερή στοιχεία για τις μεθόδους που εφάρμοζαν στις επιδημιολογικές τους μελέτες. Οι μέθοδοι αυτοί είναι καθιερωμένες, γνωστές και δημοσιεύονται σε επιστημονικά περιοδικά. Δεν υπάρχει επομένως κανένας λόγος να αμφιβάλλουμε για την επιστημονική τους ακρίβεια. Η Επιτροπή γνωρίζει ότι ορισμένοι κτηνοτρόφοι έχουν υποστηρίξει ότι οι αγελάδες τους που έχουν προσβληθεί από την σπογγώδη εγκεφαλοπάθεια των βοοειδών (ΣΕΒ) δεν έχουν καταναλώσει άλευρο κρέατος και οστών αλλά οι βεβαιώσεις αυτές είναι λίγες και είναι δύσκολο να εξακριβωθούν.

5. Υπάρχουν τουλάχιστον δύο υποθέσεις για την προέλευση της ΣΕΒ. 7 μολυσμένα προϊόντα που προέρχονται από πρόβατα ή μολυσμένα προϊόντα που προέρχονται από βοοειδή και που περιέχουν έναν παθογόνο μικροοργανισμό που δεν είχε αναγνωρισθεί προηγουμένως. Δεν υπάρχει ακριβής τρόπος για να γίνει διαχωρισμός των δύο υποθέσεων εφόσον και οι δύο υποστηρίζονται εξίσου από τα διαθέσιμα στοιχεία. Δεν είναι σαφές τι εννοεί το αξιότιμο Μέλος του Κοινοβουλίου με το «χωριστή» μελέτη.

6. Διάφορες μελέτες πραγματοποιούνται προς το παρόν όσον αφορά την παθογένεση και τη μετάδοση της ΣΕΒ και η Επιτροπή ενημερώνεται για τα αποτελέσματα. Οι αρχές του Koch, εφόσον είναι δυνατόν να εφαρμοστούν στη σύγχρονη βιολογία, τηρούνται από τις εν λόγω μελέτες. Εξάλλου, η Επιτροπή έχει συστήσει ομάδα εργασίας που προεδρεύεται από τον καθηγητή Weissmann, διεθνή εμπειρογνώμονα στα prion, ο οποίος συντονίζει τις περαιτέρω έρευνες.